মেট্রো রেলে ৫০০ এবং এক হাজার টাকার নোট নেওয়া হবে। এই সরকারি ঘোষণা সত্ত্বেও বুধবার ভোগান্তির মুখে পড়তে হল মেট্রোযাত্রীদের। 
মেট্রো রেলের কর্মীরা এদিন ৫০০ এবং এক হাজার টাকার নোট নিতে অস্বীকার করেন বলে অভিযোগ যাত্রীদের একাংশের। যদিও সেই অভিযোগ উড়িয়ে দিয়ে মেট্রো কর্তৃপক্ষের দাবি, খুচরো না-থাকায় সমস্যা তৈরি হয়েছে। পর্যাপ্ত খুচরো জোগানের অভাব নিয়ে এদিন প্রশ্ন তোলেন যাত্রীদের একাংশ। 
দমদম, এসপ্ল্যানেড, রবীন্দ্রসদন, কালীঘাট, টালিগঞ্জ-সহ একাধিক স্টেশনের টিকিট কাউন্টারে যাত্রীদের সঙ্গে মেট্রো কর্মীদের উত্তপ্ত বাক্য বিনিময়ের ঘটনা ঘটেছে। কালীঘাট স্টেশনে বেলা সাড়ে ১২টা নাগাদ যাত্রীদের সঙ্গে কর্মীদের বচসার জেরে টিকিট বিক্রি বেশ কিছুক্ষণ বন্ধ করে দেওয়া হয়। পরে আরপিএফ গিয়ে পরিস্থিতি সামাল দেয়। 
এক যাত্রী বলেন, “স্মার্ট কার্ডে ২০০ টাকা রিচার্জ করতে এসেছিলাম। আমি ৫০০ টাকার নোট দিয়েছিলাম। কিন্তু কাউন্টারের কর্মী টাকা নিতে চাননি।” প্রায় সব স্টেশনেই খুচরোর সমস্যা নিয়ে এদিন দিনভর ঘোষণা হয়েছে।
যাঁরা ৫০০ টাকা দিয়ে এক বা একাধিক লোকের জন্য টোকেন কিনতে গিয়েছিলেন তাঁদেরও নোট-বিভ্রাটে পড়তে হয়েছিল। মেট্রো রেলের মুখ্য জনসংযোগ আধিকারিক ইন্দ্রাণী বন্দ্যোপাধ্যায় বলেন, “৫০০ বা এক হাজার টাকার নোট নেওয়া হবে না, এমনটা কখনওই বলা হয়নি। প্রথমে খুচরো দেওয়া হয়েছিল। কিন্তু তা ফুরিয়ে যাওয়াতে সমস্যা হয়েছে। পরে মাইকে যাত্রীদের জানানো হয়, স্মার্ট কার্ডে ওই টাকা দিয়ে পূর্ণ মূল্যের রিচার্জ করা যাবে।’’ 
‘ফুল ভ্যালু’ রিচার্জে আপত্তি নেই মেট্রোর।